15/11/2022 | Administración Autonómica
Xunta de Galicia
Vicepresidencia Primeira e Consellería de Economía, Industria e Innovación
Xefatura Territorial da Coruña
Servizo de Enerxía e Minas
Resolución do 10 de novembro de 2022, da Xefatura territorial da Coruña, de autorizacións administrativas previa e de construción dunha instalación de distribución eléctrica en Santiago de Compostela (expediente IN407A 2022/311-1).

Expediente: IN407A 2022/311-1. Solicitante: UFD Distribución Electricidad, SA. Denominación: Repotenciación do CT 15CL92 Caja de Ahorros en Santiago de Compostela. Termo municipal: Santiago de Compostela. Primeiro. O 29/09/2022, UFD Distribución Electricidad, SA solicitou a esta xefatura territorial o outorgamento das autorizacións administrativas previa e de construción das instalacións do proxecto de execución denominado Repotenciación do CT 15CL92 Caja de Ahorros en Santiago de Compostela, coa finalidade de mellorar a calidade da subministración eléctrica así como crear a infraestrutura eléctrica necesaria para atender futuras demandas de subministros eléctricos na contorna da rúa Doutor Teixeiro, termo municipal de Santiago de Compostela, proxectándose a tal fin un aumento de potencia do centro de transformación (CT) Caja de Ahorros (expediente IN407A 2007/485-1 / matrícula: 15CL92) de 800 kVA de potencia alimentado pola liña de distribución de media tensión LMT SNT-803 Vidán-Animalario 3, procedente da Subestación Santiago, instalando un novo transformador de 1.000 kVA de potencia. Segundo. O promotor achegou xunto coa antedita solicitude o proxecto de execución, que inclúe memoria, planos e presuposto, conforme establece o artigo 123 do Real decreto 1955/2000, do 1 de decembro, que comprende os seguintes documentos: - Proxecto de execución denominado Repotenciación do CT 15CL92 Caja de Ahorros en Santiago de Compostela, subscrito por Manuel Fulgencio Martinez de Antoñana Dodero, enxeñeiro técnico industrial (colexiado nº 1.010, do COPITILE) acompañado de declaración responsable asinada o 15/09/2022 polo técnico proxectista, conforme á Instrución 5/2012, do 15 de novembro, da Dirección Xeral de Industria, Enerxía e Minas, sobre os criterios a aplicar para esixir visado colexial en materia de industria e enerxía (DOG nº 229, do 30/11/2012). Terceiro. Coa mención expresa recollida no apartado 4 REGLAMENTACIÓN da memoria do antedito proxecto, o técnico proxectista acredita o cumprimento da normativa de aplicación nos termos dispostos no artigo 53.1. b) da Lei 24/2013, do 26 de decembro, do Sector Eléctrico e na Resolución do 19 de febreiro de 2014, da Dirección Xeral de Enerxía e Minas, da Consellería de Economía e Industria, pola que se aproba o procedemento de autorización administrativa de construción (DOG nº 54, do 19/03/2014). Cuarto. O proxecto presentado por UFD Distribución Electricidad, SA non se someteu ao trámite de información pública, de conformidade co disposto no artigo 50 da Lei 9/2021, do 25 de febreiro, de simplificación administrativa e de apoio á reactivación económica de Galicia (DOG nº 39, do 26/02/2021). En cumprimento do artigo 46. e) da dita lei, o solicitante declarou que na execución das instalacións recollidas no proxecto de referencia non se afectan bens e/ou dereitos de propiedade particular. Quinto. UFD Distribución Electricidad SA presentou o 21/10/2022 diante desta xefatura territorial un escrito no que manifesta que no proxecto Repotenciación do CT 15CL92 Caja de Ahorros en Santiago de Compostela non se contemplan afeccións a bens e dereitos a cargo das distintas administracións, organismos, empresas de servizo público ou de interese xeral, de tal xeito que non se achegaron separatas ós efectos previstos nos artigos 127 e 131 do Real decreto 1955/2000, do 1 de decembro. Sexto. Con data 07/11/2022, os servizos técnicos da xefatura territorial emitiron informe sobre a solicitude feita por UFD Distribución Electricidad, SA.1. O xefe territorial da Coruña da Consellería de Economía, Industria e Innovación é competente para resolver o presente expediente, ó abeiro do disposto no Decreto 9/2017, do 12 de xaneiro, da Consellería de Economía, Emprego e Industria, polo que se establecen os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia (DOG nº 22, do 01/02/2017) e no Decreto 116/2022, do 23 de xuño, da Vicepresidencia Primeira e Consellería de Economía, Industria e Innovación, polo que se establece a estrutura orgánica da Vicepresidencia Primeira e Consellería de Economía, Industria e Innovación (DOG nº 126, do 04/07/2022). 2. A lexislación de aplicación a este expediente é: - Lei 24/2013, do 26 de decembro do Sector Eléctrico (BOE nº 310, do 27/12/2013). - Real decreto 1955/2000, do 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de enerxía eléctrica (BOE nº 310, do 27/12/2000). - Real decreto-lei 23/2020, do 23 de xuño, polo que se aproban medidas en materia de enerxía e en outros ámbitos para a reactivación económica (BOE nº 175, do 24/06/2020). - Resolución do 19 de febreiro de 2014, da Consellería de Economía e Industria, pola que se aproba o procedemento de autorización administrativa de construción de acordo co previsto na Lei 24/2013, do 26 de decembro, do Sector Eléctrico (DOG nº 54, do 19/03/2014). - Real decreto 223/2008, do 15 de febreiro, polo que se aproban o Regulamento sobre condicións técnicas e garantías de seguridade en liñas eléctricas de alta tensión e as súas Instrucións Técnicas Complementarias ITC-LAT 01 a 09 (BOE nº 68, do 18/03/2008). - Real decreto 337/2014, do 9 de maio, polo que e aproban o Regulamento sobre condicións técnicas e garantías de seguridade en instalacións eléctricas de alta tensión e as súas Instrucións Técnicas Complementarias ITC-RAT 01 a 23 (BOE nº 139, do 09/06/2014). 3. As características mais significativas das instalacións recollidas no proxecto Repotenciación do CT 15CL92 Caja de Ahorros en Santiago de Compostela, obxecto da solicitude de outorgamento das autorizacións administrativas previa e de construción, son:  Repotenciación do CT Caja de Ahorros (expediente IN407A 2007/485-1 / matrícula: 15CL92) instalado en local de edificio e alimentado pola LMT SNT-803 Vidán-Animalario 3, procedente da Subestación Santiago. Novo transformador de 1.000 kVA de potencia e relación de transformación 20/0,4-0,23 kV e retirada do transformador existente.  Emprazamento: rúa Doutor Teixeiro, Santiago. Termo municipal de Santiago de Compostela.4. No expediente consta un informe favorable dos servizos técnicos desta xefatura territorial. De acordo con todo o indicado, RESOLVO Conceder as autorizacións administrativas previa e de construción das instalacións de media tensión recollidas no proxecto Repotenciación do CT 15CL92 Caja de Ahorros en Santiago de Compostela de características anteriormente descritas, coas seguintes consideracións: - A presente autorización outórgase sen prexuízo daquelas concesións e autorizacións que sexan necesarias de acordo con outras disposicións que sexan de aplicación segundo á lexislación vixente, e en especial as relativas á ordenación do territorio e o medio ambiente, tal e como se dispón no artigo 120.2. do Título VII do Real decreto 1955/2000, do 1 de decembro. - De conformidade co establecido no artigo 111 do Real decreto 1955/2000, do 1 de decembro, a presente autorización circunscríbese ás instalacións de tensión maior de 1 kV. - As instalacións executaranse no prazo dun ano, contado a partir do día seguinte ao da publicación da presente resolución no Diario Oficial de Galicia. - Para a posta en funcionamento das instalacións, UFD Distribución Electricidad, SA solicitará a esta xefatura territorial a autorización de explotación das mesmas, acompañada da seguinte documentación: a) As declaracións de conformidade relativas ao material ou equipamento, e as certificacións ou homologacións, se procede. b) Un certificado do/a director/a da montaxe no que se garantirá o cumprimento das especificacións do proxecto e prescricións complementarias, se as houbera, así como das regulamentacións e normas oportunas na montaxe da instalación e posta a punto. c) Toda a documentación esixible segundo a ITC LAT-04 do Real decreto 223/2008, do 15 de febreiro e a ITC RAT-22 do Real decreto 337/2014, do 9 de maio. Contra a presente resolución, que non é definitiva en vía administrativa, poderase interpor recurso de alzada ante o Vicepresidente Primeiro e Conselleiro de Economía, Industria e Innovación no prazo dun mes contado a partir do día seguinte ao da notificación ou publicación, segundo o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas (BOE nº 236, do 02/10/2015), sen prexuízo de que os interesados poidan promover calquera outra acción que consideren pertinente para a defensa dos seus intereses. Mediante este documento notifícaselle a UFD Distribución Electricidad, SA esta resolución, segundo o esixido no artigo 40.1 da Lei 39/2015, do 1 de outubro, do procedemento administrativo común das administracións públicas (BOE nº 236, do 02/10/2015). A Coruña, 10 de novembro de 2022 O xefe territorial Isidoro Martínez Arca